CELEX: 52021PC0147
Language: lt
Date: 2021-03-29
Title: Pasiūlymas TARYBOS ĮGYVENDINIMO SPRENDIMAS kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

EUROPOS KOMISIJA
            Briuselis, 2021 03 29
            COM(2021) 147 final
            2021/0073(NLE)
            Pasiūlymas
            TARYBOS ĮGYVENDINIMO SPRENDIMAS 
            kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu (jį Komisija užregistravo 2020 m. spalio 20 d.) Malta paprašė leidimo iki 2024 m. gruodžio 31 d. padidinti esamos priemonės, kuria nukrypstama nuo PVM direktyvos 287 straipsnio, taikymo ribą, kad galėtų nuo PVM atleisti apmokestinamuosius asmenis, kurių metinė apyvarta neviršija 30 000 EUR. Komisija paprašė išsamesnės su prašymu susijusios informacijos, kuri buvo pateikta raštu, kurį Komisija užregistravo 2020 m. lapkričio 9 d.
            
            
               Vadovaudamasi PVM direktyvos 395 straipsnio 2 dalimi, 2020 m. gruodžio 17 d. raštu Komisija apie Maltos prašymą pranešė kitoms valstybėms narėms. 2020 m. gruodžio 18 d. raštu Komisija pranešė Maltai turinti visą informaciją, būtiną prašymui įvertinti.
            
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Pagal PVM direktyvos XII antraštinės dalies 1 skyrių valstybės narės gali taikyti specialias schemas mažosioms įmonėms, be kita ko, atleisti nuo PVM apmokestinamuosius asmenis, kurių metinė apyvarta nesiekia tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
               
            
            
               Pagal PVM direktyvos 287 straipsnį tam tikros valstybės narės, kurios į ES įstojo po 1978 m. sausio 1 d., gali nuo PVM atleisti apmokestinamuosius asmenis, kurių metinė apyvarta yra ne didesnė kaip pateiktoms sumoms lygiavertė suma nacionaline valiuta pagal jų įstojimo dienos valiutų perskaičiavimo kursą, kaip nurodyta toje nuostatoje. Malta pradėjo naudoti eurą 2008 m. sausio 1 d. 
            
            
               Pagal PVM direktyvos 287 straipsnio 13 punktą Malta nuo PVM gali atleisti trijų kategorijų apmokestinamuosius asmenis: apmokestinamuosius asmenis, kurių metinė apyvarta neviršija 37 000 EUR, jei didžiąją ekonominės veiklos dalį sudaro prekių tiekimas; kurių metinė apyvarta neviršija 24 300 EUR, jei didžiąją ekonominės veiklos dalį sudaro paslaugų, kurių pridėtinė vertė yra nedidelė (didelės sąnaudos), teikimas; kurių metinė apyvarta neviršija 14 600 EUR kitais atvejais, t. y. teikiant didelės pridėtinės vertės (nedidelės sąnaudos) paslaugas.
            
            
               Nuo įstojimo Malta šią nuostatą taikė siekdama paremti mažąsias įmones ir paskatinti naujas įmones pradėti veiklą. Tai pasiteisino kaip naudinga supaprastinimo priemonė, nes ja panaikinama nemažai PVM prievolių įmonėms, kurių metinė veiklos apyvarta nesiekia tam tikros ribos, todėl tų įmonių veiklos išlaidos yra mažesnės. Be to, poveikis pajamoms yra nedidelis. Maltos vyriausybė yra įsipareigojusi toliau taikyti priemones, kuriomis siekiama paprastinti smulkių veiklos vykdytojų prievoles atsižvelgiant į su mažosiomis įmonėmis susijusius Europos Sąjungos tikslus, išdėstytus Komisijos komunikate „Visų pirma galvokime apie mažuosius“. Europos iniciatyva „Small Business Act“
                  2
               .
            
            
               Šiuo tikslu 2018 m. vasario 20 d. Įgyvendinimo sprendimu (ES) 2018/279 Maltai buvo leista padidinti mažiausios apyvartos kategorijai nustatytą ribą nuo 14 600 EUR iki 20 000 EUR. 2020 m. lapkričio 3 d. Tarybos įgyvendinimo sprendimu (ES) 2020/1662
                  3
                Maltai leista pratęsti šios priemonės taikymą iki 2024 m. gruodžio 31 d. 
            
            
               Priėmus šią specialią priemonę
                  4
                ir vėliau ją perkėlus į nacionalinę teisę 2018 m. liepos 1 d. daugiau kaip 1 262 mažųjų įmonių galėjo pasinaudoti padidinta metinės apyvartos riba pagal tokią MVĮ skirtos supaprastinimo schemos reliatyvią kategoriją.
            
            
               
                  Padidinus ribą apmokestinamiesiems asmenims, kurių didžiąją ekonominės veiklos dalį sudaro paslaugų, kurių pridėtinė vertė yra nedidelė (didelės sąnaudos), arba paslaugų, kurių pridėtinė vertė yra didelė (nedidelės sąnaudos), teikimas, iki 30 000 EUR, laikoma, kad taikant tokią priemonę labai sumažės administracinė našta, kuri tenka schemos reikalavimus atitinkančioms įmonėms, visų pirma labai mažoms įmonėms, nes jos būtų atleistos nuo pagal įprastines PVM procedūras joms tenkančių PVM prievolių, kaip antai nuo prievolės saugoti PVM registrus arba teikti PVM deklaracijas. 
               
            
            
               Taikant šią specialią priemonę labai sumažėjo daugelio pirmiau aptartų Maltos mažųjų įmonių administracinė našta ir sąnaudos. Be to, taikydama specialią priemonę Malta galėjo skirti daugiau išteklių kovai su sukčiavimu PVM ir dabartinės PVM sistemos vykdymo užtikrinimo stiprinimui.
            
            
               Nukrypti leidžianti priemonė, kuria supaprastinamos smulkiųjų veiklos vykdytojų prievolės, atitinka Europos Sąjungos nustatytus tikslus, susijusius su mažosiomis įmonėmis.
            
            
               
                  Todėl Maltai turėtų būti leidžiama taikyti nukrypti leidžiančią priemonę iki 2024 m. gruodžio 31 d. 
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Nukrypti leidžianti priemonė atitinka įgyvendinant PVM veiksmų planą
                     5
                   priimtos Tarybos direktyvos (ES) 2020/285
                     6
                  , kuria iš dalies keičiami PVM direktyvos 281–294 straipsniai dėl specialios mažosioms įmonėms skirtos schemos ir kuria siekiama šioms įmonėms sukurti šiuolaikišką supaprastintą schemą, koncepciją. Visų pirma ja siekiama sumažinti PVM reikalavimų laikymosi išlaidas ir konkurencijos iškraipymus tiek valstybėje narėje, tiek ES lygmeniu, sumažinti neigiamą ribos efekto poveikį ir sudaryti geresnes sąlygas įmonėms laikytis reikalavimų, o mokesčių administratoriams – vykdyti stebėseną.
               
            
         
         
            
               
                  Be to, 30 000 EUR riba atitinka Direktyvą (ES) 2020/285, nes joje leidžiama valstybėms narėms nustatyti metinės apyvartos ribą, nuo kurios būtų atleidžiama nuo PMV, – ši riba neturi viršyti 85 000 EUR (arba lygiavertės sumos nacionaline valiuta).
               
               
                  Panašias nuostatas, kuriomis nuo PVM mokesčio atleidžiami apmokestinamieji asmenys, kurių metinė apyvarta neviršija tam tikros ribos, kaip numatyta PVM direktyvos 285 ir 287 straipsniuose, buvo leista taikyti kitoms valstybėms narėms. Nyderlandams
                     7
                   leista taikyti 25 000 EUR ribą, Italijai
                     8
                   – 30 000 EUR ribą, Liuksemburgui
                     9
                   – 35 000 EUR ribą, Latvijai
                     10
                  , Lenkijai
                     11
                   ir Estijai
                     12
                   – 40 000 EUR ribą, Kroatijai
                     13
                   – 45 000 EUR ribą, Lietuvai
                     14
                   – 55 000 EUR ribą, Vengrijai
                     15
                   – 48 000 EUR ribą, Slovėnijai
                     16
                   – 50 000 EUR ribą, o Rumunijai
                     17
                   – 88 500 EUR ribą.
               
               
                  Kaip jau minėta, nuo PVM direktyvos leidžiančios nukrypti nuostatos visada turėtų būti taikomos ribotą laiką, kad būtų galima įvertinti jų poveikį. Specialios priemonės galiojimo termino pratęsimas iki 2024 m. gruodžio 31 d., kaip prašo Malta, suderinamas su Direktyvos (ES) 2020/285 dėl paprastesnių PVM taisyklių mažosioms ir vidutinėms įmonėms taikymu nuo 2025 m. sausio 1 d. 
               
               
                  Taigi siūloma priemonė atitinka PVM direktyvos nuostatas.
               
            
            
               •Suderinamumas su kitomis Sąjungos politikos sritimis
            
            
               
                  Savo metinėse darbo programose Komisija nuolat pabrėžia, kad mažosioms įmonėms reikia paprastesnių taisyklių. Taigi, 2020 m. Komisijos darbo programoje
                     18
                   nurodoma „specialiai MVĮ skirta strategija, kuri padės mažosioms ir vidutinėms įmonėms vykdyti veiklą, didinti jos mastą ir plėstis“. Atsižvelgiant į fiskalines taisykles, ši nukrypti leidžianti nuostata atitinka tokius tikslus. Ji aiškiai atitinka 2017 m. Komisijos darbo programą
                     19
                  , kurioje konkrečiai dėl PVM nurodyta, kad mažosioms įmonėms tenkanti administracinė PVM prievolių vykdymo našta yra didelė ir kad techninės naujovės kelia naujų sunkumų siekiant veiksmingai rinkti mokesčius, ir pabrėžiama būtinybė supaprastinti mažesnėms įmonėms taikomą PVM.
               
               
                  Be to, ši priemonė dera su 2015 m. bendrosios rinkos strategija
                     20
                   pagal kurią Komisija ketina padėti mažosioms ir vidutinėms įmonėms augti, inter alia, mažindama administracinę naštą, dėl kurios jos negali visapusiškai pasinaudoti bendrosios rinkos teikiamomis galimybėmis. Ji taip pat atitinka 2013 m. Komisijos komunikato „Veiksmų planas „Verslumas 2020“. Verslumo dvasios atkūrimas Europoje“
                     21
                   koncepciją – šiame komunikate pabrėžiamas poreikis paprastinti mokesčių teisės aktus, taikomus mažosioms įmonėms.
               
               
                  Galiausiai priemonė atitinka su mažosiomis ir vidutinėmis įmonėmis susijusią ES politiką, nustatytą 2016 m. komunikate dėl pradedančiųjų įmonių
                     22
                   ir 2008 m. komunikate „Visų pirma galvokime apie mažuosius“. Europos iniciatyva „Small Business Act“
                     23
                  , kuriame rengdamos teisės aktus valstybės narės raginamos atsižvelgti į MVĮ būdingus bruožus ir supaprastinti esamą reglamentavimo aplinką.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, šis pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas.
               
            
            
               •Proporcingumo principas
            
            
               Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti mokesčių surinkimą smulkiems apmokestinamiesiems asmenims ir mokesčių administratoriui.
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas.
               
               
                  Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
         
         
            
               •Konsultacijos su suinteresuotosiomis šalimis
            
            
               
                  Konsultacijų su suinteresuotosiomis šalimis nebuvo. Šis pasiūlymas yra pagrįstas Maltos pateiktu prašymu ir skirtas tik šiai konkrečiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Tarybos įgyvendinimo sprendimo pasiūlymo tikslas – padidinti dabartinę atleidimo nuo PVM ribą nuo 20 000 EUR iki 30 000 EUR. Toks ribos padidinimas – supaprastinimo priemonė, kuria panaikinama daug PVM prievolių įmonėms, kurių metinė apyvarta neviršija 30 000 EUR. Todėl ribos padidinimas gali turėti teigiamą poveikį: padėti sumažinti administracinę naštą daugeliui apmokestinamųjų asmenų ir galiausiai mokesčių administratoriui.
               
               
                  Remiantis 2019 m. duomenimis, šis padidinimas turės įtakos 1 764 potencialiems mokesčių mokėtojams, kurie teikia didelės pridėtinės vertės paslaugas (nedidelės sąnaudos), ir 237 potencialiems mokesčių mokėtojams, kurie teikia nedidelės pridėtinės vertės paslaugas (didelės sąnaudos).
               
               
                  Maltos valdžios institucijos pranešė, kad šiuo metu MVĮ schema ir atleidimu nuo mokesčio naudojasi 34 585 prekiautojai, o padidinus ribą šis skaičius galėtų padidėti iki 36 586 mokesčių mokėtojų.
               
               
                  Potencialių MVĮ schemos naudotojų, taikančių 30 000 EUR ribą, procentinė dalis, palyginti su bendru mokesčių mokėtojų skaičiumi Maltoje, būtų 34 %.
               
               
                  Remiantis supaprastinta 2019 m. apyvartos deklaracija pagal MVĮ schemą, visa PVM suma, apskaičiuota taikant standartinį tarifą ir laikoma nesurinkta (nes nepasiekta 20 000 EUR riba), sudaro maždaug 11,4 mln. EUR, t. y. 1,2 % visos 2019 m. Maltoje iš PVM surinktų pajamų sumos (944,7 mln. EUR), nurodytos pagal oficialiai turimus duomenis.
               
               
                  Padidinus ribą, taikomą tiek nedidelės pridėtinės vertės (didelės sąnaudos) paslaugų, tiek didelės pridėtinės vertės (nedidelės sąnaudos) paslaugų teikimui iki 30 000 EUR, nesurinkta PVM suma gali padidėti maždaug 3,3 mln. EUR, t. y. šis padidėjimas galėtų siekti 0,35 %. 
               
               
                  Asmenys, kurių apmokestinamoji apyvarta neviršija šios ribos, neprivalės registruotis PVM mokėtojais, todėl taikant priemonę sumažės jiems tenkanti administracinė našta, nes jie neprivalės saugoti PVM registrų arba teikti PVM deklaracijų. Sumažės ir mokesčių administratoriams tenkantis darbo krūvis. Todėl galimai bus daromas teigiamas poveikis apmokestinamųjų asmenų, kurie yra Maltoje registruoti PVM mokėtojai, taigi ir mokesčių administratorių, administracinės naštos mažinimui. 
               
            
            
               Maltoje poveikis nacionalinėms biudžeto pajamoms pagal PVM pajamas nėra didelis. 
            
            
               •Pagrindinės teisės
            
            
               
                  Pasiūlymas nedaro poveikio pagrindinių teisių apsaugai.
               
            
            
               4.POVEIKIS BIUDŽETUI
            
            
               Pasiūlymas ES biudžetui poveikio neturi, nes Malta apskaičiuos kompensaciją pagal Tarybos reglamento (EEB, EURATOMAS) 1553/89 6 straipsnį.
            
            
               2021/0073 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
         
         
            
               kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  24
               , ypač į jos 395 straipsnio 1 dalies pirmą pastraipą, 
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)remiantis Direktyvos 2006/112/EB 287 straipsnio 13 punktu Malta nuo pridėtinės vertės mokesčio (PVM) gali atleisti trijų kategorijų apmokestinamuosius asmenis: apmokestinamuosius asmenis, kurių metinė apyvarta neviršija 37 000 EUR, jei didžiąją ekonominės veiklos dalį sudaro prekių tiekimas; kurių metinė apyvarta neviršija 24 300 EUR, jei didžiąją ekonominės veiklos dalį sudaro paslaugų, kurių pridėtinė vertė yra nedidelė (didelės sąnaudos), teikimas;  kurių metinė apyvarta neviršija 14 600 EUR kitais atvejais, t. y. teikiant didelės pridėtinės vertės (nedidelės sąnaudos) paslaugas;
            
            
               (2)Tarybos įgyvendinimo sprendimu (ES) 2018/279
                  25
                Maltai leidžiama taikyti specialią priemonę, kuria nukrypstama nuo Direktyvos 2006/112/EB 287 straipsnio, ir iki 2024 m. gruodžio 31 d. nuo PVM atleisti apmokestinamuosius asmenis, kurių didžiąją ekonominės veiklos dalį sudaro didelės pridėtinės vertės (nedidelės sąnaudos) paslaugų teikimas, o metinė apyvarta neviršija 20 000 EUR; 
            
            
               (3)raštu (jį Komisija užregistravo 2020 m. spalio 20 d.) Malta paprašė leidimo taikyti specialią priemonę, kuria nukrypstama nuo Direktyvos 2006/112/EB 287 straipsnio ir iki 2024 m. gruodžio 31 d. nuo PVM atleisti apmokestinamuosius asmenis, kurių didžiąją ekonominės veiklos dalį sudaro nedidelės pridėtinės vertės (didelės sąnaudos) paslaugų teikimas arba didelės pridėtinės vertės (nedidelės sąnaudos) paslaugų teikimas, o metinė apyvarta neviršija 30 000 EUR (toliau – nukrypti leidžianti priemonė). Komisija paprašė išsamesnės su prašymu susijusios informacijos ir ta informacija buvo pateikta rašte, kurį Komisija užregistravo 2020 m. lapkričio 9 d.;
            
            
               (4)pagal Direktyvos 2006/112/EB 395 straipsnio 2 dalies antrą pastraipą Komisija 2020 m. gruodžio 17 d. raštu Maltos prašymą perdavė kitoms valstybėms narėms. 2020 m. gruodžio 18 d. raštu Komisija informavo Maltą, kad ji turi visą prašymui įvertinti būtiną informaciją;
            
            
               (5)tikimasi, kad padidinus ribą sumažės mažųjų įmonių PVM prievolės, administracinė našta ir reikalavimų laikymosi išlaidos, mokesčių administratoriui bus paprasčiau rinkti PVM, o poveikis Maltos bendroms surenkamoms PVM pajamoms galutinio vartojimo etape bus nežymus, todėl Maltai turėtų būti leista taikyti nukrypti leidžiančią priemonę;
            
            
               (6)nukrypti leidžianti priemonė nedaro poveikio Sąjungos nuosaviems ištekliams, gaunamiems iš PVM, nes Malta apskaičiuos kompensaciją pagal Tarybos reglamento (EEB, Euratomas) Nr. 1553/89
                  26
                6 straipsnį;
            
            
               (7)leidimas taikyti nukrypti leidžiančią priemonę turėtų būti riboto laikotarpio. To laiko turėtų pakakti, kad būtų galima įvertinti ribos veiksmingumą ir tinkamumą. Be to, Direktyvos 2006/112/EB 287 straipsnis nuo 2025 m. sausio 1 d. išbraukiamas Tarybos direktyva (ES) 2020/285
                  27
               , kuria mažosioms įmonėms nustatomos paprastesnės PVM taisyklės. Todėl Maltai turėtų būti leidžiama taikyti nukrypti leidžiančią priemonę iki 2024 m. gruodžio 31 d.;
            
            
               (8)todėl Įgyvendinimo sprendimas (ES) 2018/279 turėtų būti panaikintas,
            
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 287 straipsnio 13 punkto, Maltai leidžiama nuo PVM atleisti apmokestinamuosius asmenis, kurių didžiąją ekonominės veiklos dalį sudaro nedidelės pridėtinės vertės (didelės sąnaudos) paslaugų teikimas arba didelės pridėtinės vertės (nedidelės sąnaudos) paslaugų teikimas, o metinė apyvarta neviršija 30 000 EUR.
            
            
               2 straipsnis
            
            
               Įgyvendinimo sprendimas (ES) 2018/279 panaikinamas. 
            
         
         
            
               3 straipsnis
            
            
               Šis sprendimas taikomas iki 2024 m. gruodžio 31 d.
            
            
            
               4 straipsnis
            
            
               Šis sprendimas skirtas Maltos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“. Europos iniciatyva „Small Business Act“, Briuselis, 2008 6 25, 2008 m. birželio 25 d. KOM(2008) 394.
               
               
                  
                     (3)
                  
                        2020 m. lapkričio 3 d. Tarybos įgyvendinimo sprendimas (ES) 2020/1662, kuriuo iš dalies keičiamas Įgyvendinimo sprendimas (ES) 2018/279, kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 374, 2020 11 10, p. 6–7).
               
               
                  
                     (4)
                  
                        2018 m. vasario 20 d. Tarybos įgyvendinimo sprendimas (ES) 2018/279, kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 54, 2018 2 24, p. 14–15).
               
               
                  
                     (5)
                  
                        Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“ (COM(2016) 148 final).
               
               
                  
                     (6)
                  
                        2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
               
               
                  
                     (7)
                  
                        2018 m. gruodžio 4 d. Tarybos įgyvendinimo sprendimas (ES) 2018/1904, kuriuo Nyderlandams leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 310, 2018 12 6, p. 25).
               
               
                  
                     (8)
                  
                        2016 m. lapkričio 8 d. Tarybos įgyvendinimo sprendimas (ES) 2016/1988, kuriuo iš dalies keičiamas Įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 306, 2016 11 15, p. 11–12).
               
               
                  
                     (9)
                  
                        2019 m. gruodžio 19 d. Tarybos įgyvendinimo sprendimas (ES) 2019/2210, kuriuo iš dalies keičiamas Įgyvendinimo sprendimas 2013/677/ES leisti Liuksemburgui nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 332, 2019 12 23, p. 155).
               
               
                  
                     (10)
                  
                        2017 m. gruodžio 18 d. Tarybos įgyvendinimo sprendimas (ES) 2017/2408, kuriuo Latvijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 342, 2017 12 21, p. 8).
               
               
                  
                     (11)
                  
                        2018 m. gruodžio 4 d. Tarybos įgyvendinimo sprendimas (ES) 2018/1919, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 311, 2018 12 7, p. 32).
               
               
                  
                     (12)
                  
                        2021 m. vasario 22 d. Tarybos įgyvendinimo sprendimas (ES) 2021/358, kuriuo iš dalies keičiamas Įgyvendinimo sprendimas (ES) 2017/563, kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 69, 2021 2 26, p. 4).
               
               
                  
                     (13)
                  
                        2017 m. rugsėjo 25 d. Tarybos įgyvendinimo sprendimas (ES) 2017/1768, kuriuo Kroatijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 250, 2017 9 28, p. 71).
               
               
                  
                     (14)
                  
                        2021 m. sausio 22 d. Tarybos įgyvendinimo sprendimas (ES) 2021/86, kuriuo Lietuvos Respublikai leidžiama taikyti specialią priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 30, 2021 1 28, p. 2–3). 
               
               
                  
                     (15)
                  
                        2018 m. spalio 2 d. Tarybos įgyvendinimo sprendimas (ES) 2018/1490, kuriuo Vengrijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 252, 2018 10 8, p. 38).
               
               
                  
                     (16)
                  
                        2018 m. lapkričio 6 d. Tarybos įgyvendinimo sprendimas (ES) 2018/1700, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 285, 2018 11 13, p. 78).
               
               
                  
                     (17)
                  
                        2020 m. rugsėjo 4 d. Tarybos įgyvendinimo sprendimas (ES) 2020/1260, kuriuo iš dalies keičiamas Įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 296, 2020 9 10, p. 1–3). 
               
               
                  
                     (18)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „2020 m. Komisijos darbo programa. Daugiau siekianti Sąjunga“ (COM(2020) 37 final).
               
               
                  
                     (19)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „2017 m. Komisijos darbo programa“ (COM(2016) 710 final).
               
               
                  
                     (20)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Bendrosios rinkos tobulinimas: daugiau galimybių piliečiams ir įmonėms“ (COM(2015) 550 final).
               
               
                  
                     (21)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Veiksmų planas „Verslumas 2020“. Verslumo dvasios atkūrimas Europoje“ (COM(2012) 795 final).
               
               
                  
                     (22)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos ateities lyderiai: pradedančiųjų ir veiklą plečiančių įmonių iniciatyva“ (COM(2016) 733 final).
               
               
                  
                     (23)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“. Europos iniciatyva „Small Business Act“ (KOM(2008) 394 galutinis).
               
               
                  
                     (24)
                  
                        OL L 347, 2006 12 11, p. 1.
               
               
                  
                     (25)
                  
                        2018 m. vasario 20 d. Tarybos įgyvendinimo sprendimas (ES) 2018/279, kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 54, 2018 2 24, p. 14).
               
               
                  
                     (26)
                  
                        1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).
               
               
                  
                     (27)
                  
                        2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).